Document ID: 32010D0165

DECIZIA COMISIEI
din 18 martie 2010
de retragere a trimiterii la standardul EN ISO 4869-4: 2000 „Acustică - Protectori individuali împotriva zgomotului - Partea 4: Măsurarea nivelurilor efective ale presiunii acustice a antifoanelor externe cu restituire a sunetului dependentă de nivel (ISO/TR 4869-4: 1998)” în conformitate cu Directiva 89/686/CEE a Consiliului
[notificată cu numărul C(2010) 1599]
(Text cu relevanță pentru SEE)
(2010/165/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/686/CEE a Consiliului din 21 decembrie 1989 privind apropierea legislațiilor statelor membre referitoare la echipamentul individual de protecție (1), în special articolul 6 alineatul (1),
având în vedere avizul Comitetului permanent instituit în baza articolului 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și al normelor privind serviciile societății informaționale (2),
întrucât:
(1)
Standardul european EN ISO 4869-4: 2000 „Acustică - Protectori individuali împotriva zgomotului - Partea 4: Măsurarea nivelurilor efective ale presiunii acustice a antifoanelor externe cu restituire a sunetului dependentă de nivel (ISO/TR 4869-4: 1998)”, a fost adoptat de Comitetul European pentru Standardizare (CEN) în aprilie 2000. Referințele standardului au fost publicate pentru prima oară în Jurnalul Oficial al Uniunii Europene la 6 octombrie 2005 (3).
(2)
Germania a formulat o obiecție oficială cu privire la standardul EN ISO 4869-4: 2000.
(3)
Obiecția oficială a Germaniei a fost formulată pe motivul că standardul EN ISO 4869-4: 2000 nu îndeplinește cerințele stabilite în anexa II la Directiva 89/686/CEE, deoarece metoda de testare a antifoanelor externe cu restituire a sunetului dependentă de nivel, specificată de respectivul standard, are tendința de a supraestima eficacitatea mijlocului de protecție auditivă încercat, iar rezultatele nu sunt nici reprezentative pentru expunerea utilizatorului, nici reproductibile.
(4)
Ca urmare a examinării standardului EN ISO 4869-4: 2000, Comisia a stabilit că standardul nu îndeplinește integral cerințele esențiale de sănătate și de siguranță prevăzute în secțiunile 1.1.2.1 și 3.5 din anexa II la Directiva 89/686/CEE.
(5)
Trimiterea la standardul EN ISO 4869-4: 2000 ar trebui, prin urmare, să fie retrasă din lista standardelor armonizate cuprinsă în Jurnalul Oficial al Uniunii Europene, cu rezultatul următor: conformitatea cu standardele naționale relevante care transpun standardul armonizat EN ISO 4869-4: 2000 nu mai conferă prezumția de conformitate cu cerințele esențiale de sănătate și siguranță ale Directivei 89/686/CEE,
ADOPTĂ PREZENTA DECIZIE:
Articolul 1
Trimiterea la standardul EN ISO 4869-4: 2000 „Acustică - Protectori individuali împotriva zgomotului - Partea 4: Măsurarea nivelurilor efective ale presiunii acustice a antifoanelor externe cu restituire a sunetului dependentă de nivel (ISO/TR 4869-4: 1998)” se retrage din lista standardelor armonizate publicate în Jurnalul Oficial al Uniunii Europene.
Articolul 2
Prezenta decizie se adresează statelor membre.
Adoptată la Bruxelles, 18 martie 2010.

Labels: 7
9
20